CELEX: 62009TN0448
Language: lt
Date: 2009-11-04 00:00:00
Title: Byla T-448/09: 2009 m. lapkričio 4 d. pareikštas ieškinys byloje Centre national de la recherche scientifique prieš Komisiją

30.1.2010   
            
            
               LT
            
            
               Europos Sąjungos oficialusis leidinys
            
            
               C 24/55
            
         2009 m. lapkričio 4 d. pareikštas ieškinys byloje Centre national de la recherche scientifique prieš Komisiją
   
   (Byla T-448/09)
   2010/C 24/99
   Proceso kalba: prancūzų
   
      Šalys
   
   
      Ieškovas: Centre national de la recherche scientifique (Paryžius, Prancūzija), atstovaujamas advokato N. Lenoir
   
      Atsakovė: Europos Bendrijų Komisija
   
      Ieškovo reikalavimai
   
   
               —
            
            
               Pripažinti ieškinį priimtinu ir pagrįstu.
            
         
               —
            
            
               Nurodyti Komisijai grąžinti tariamą 110 102,26 EUR dydžio įsiskolinimą kartu sumokant teisės aktuose nustatytas palūkanas už pavėluotą mokėjimą remiantis sutarčiai taikoma Belgijos teise, kurio Komisija sutarties pagrindu reikalauja savo 2009 m. birželio 29 d. debeto avizoje (Nr. 3230906067) ir dėl kurio buvo priimtas 2008 m. rugpjūčio 17 d. Tarpuskaitos aktas (BUDG/C3 D(2009) 10.5 — 1232).
            
         
               —
            
            
               Priteisti iš Komisijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Šiuo ieškiniu Centre national de la recherche scientifique (CNRS) prašo Bendrojo teismo nurodyti Komisijai grąžinti 110 102,26 EUR dydžio sumą, nurodytą 2009 m. birželio 29 d. debeto avizoje Nr. 3230906067, kurią tariamai turėjo sumokėti ieškovas pagal sutartį EURO THYMAIDE, susijusią su projektu pagal Šeštąją bendrąją mokslinių tyrimų ir technologijų plėtros programą, ir dėl kurios buvo priimtas 2009 m. rugpjūčio 17 d. Tarpuskaitos aktas, bei sumokėti palūkanas už pavėluotą mokėjimą.
   Grįsdamas savo ieškinį ieškovas nurodo tris ieškinio pagrindus dėl:
   
               —
            
            
               sutartyje numatytų sąnaudų pagrindimo kriterijų nesilaikymo, nes Komisija pažeidė sutarties EURO THYMAIDE Bendrųjų sąlygų II.19.1 straipsnį, susijusį su tinkamomis finansuoti sąnaudomis bei Belgijos civiliniame kodekso 1134 straipsnyje numatytą sąžiningumo pareigą dėl to, kad ji atmetė tiesioginių sąnaudų, susijusių su projekte dirbusiais darbuotojais, įrodymus, nors jų įrodomoji vertė vis dėlto buvo akivaizdi. Dėl tokio požiūrio buvo neteisingai atmestos tam tikros tiesioginės su darbuotojais susijusios sąnaudos ir atlikti koregavimai, dėl kurių atsirado ginčijamas įsiskolinimas.
            
         
               —
            
            
               Nuostatos dėl darbo praradimo (Provision pour Perte d’Emploi, toliau — PPE) klaidingo vertinimo atsižvelgiant į sutarties EURO-THYMAIDE Bendrųjų sąlygų II.19.1, II.19.2.c ir II.20 straipsnius, nes, priešingai nei galima manyti atsižvelgiant į klaidinantį pavadinimą, PPE yra darbuotojų išlaidos, susijusios su draudimu nuo nedarbo, kuris neatsiejamas nuo tinkamų finansuoti su darbuotojais susijusių sąnaudų. Komisija, atmesdama kaip tinkamas finansuoti sąnaudas sumas, kurios kaip atitinkančios PPE atskaitomos iš laikinųjų CNRS darbuotojų, dirbančių projekte, atlyginimo, pažeidė minėtas nuostatas.
            
         
               —
            
            
               akivaizdžiai klaidingo nedarbingumo atostogų atveju išmokamo atlyginimo vertinimo atsižvelgiant į sutartyje numatytus tinkamumo finansuoti kriterijus, nes Komisija, priešingai nei numatyta sutarties EURO-THYMAIDE Bendrųjų sąlygų 11.19 punkte, netinkamoms finansuoti išlaidoms priskyrė projekte dirbusių darbuotojų atlyginimus, išmokėtus nedarbingumo atostogų laikotarpiais.